NARIADENIE KOMISIE (ES) č. 642/2005
z 27. apríla 2005,
ktorým sa ukladajú požiadavky na testovanie a informácie pre dovozcov a výrobcov niektorých prioritných látok v súlade s nariadením Rady (EHS) č. 793/93 o vyhodnocovaní a kontrole rizík existujúcich látok
(Text s významom pre EHP)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (EHS) č. 793/93 z 23. marca 1993 o vyhodnocovaní a kontrole rizík existujúcich látok (1), najmä na jeho článok 10 ods. 2,
keďže:
(1)
Spravodajcovia menovaní členskými štátmi v súlade s článkom 10 ods. 1 nariadenia (EHS) č. 793/93 vyhodnotili informácie týkajúce sa niektorých prioritných látok predložené výrobcami a dovozcami. Po konzultáciách s týmito výrobcami a dovozcami spravodajcovia rozhodli, že na účely hodnotenia rizika je potrebné, aby sa od týchto výrobcov a dovozcov požadovalo predloženie ďalších informácií a vykonanie ďalších testov.
(2)
Predchádzajúci výrobcovia alebo dovozcovia neposkytli informácie potrebné na vyhodnotenie predmetných látok. Výrobcovia a dovozcovia si overili, že testy na zvieratách nemôžu byť nahradené alebo obmedzené používaním iných metód.
(3)
Je preto vhodné, aby sa od výrobcov a dovozcov prioritných látok požadovalo predloženie ďalších informácií o týchto látkach a vykonanie ďalších testov. Na vykonanie týchto testov by sa mali použiť protokoly, ktoré spravodajcovia predložili Komisii.
(4)
Ustanovenia tohto nariadenia sú v súlade so stanoviskom výboru zriadeného podľa článku 15 nariadenia (EHS) č. 793/93,
PRIJALA TOTO NARIADENIE:
Článok 1
Výrobcovia a dovozcovia látok uvedených v prílohe, ktorí predložili informácie v súlade s požiadavkami článkov 3, 4, 7 a 9 nariadenia (EHS) č. 793/93, poskytnú informácie a vykonajú testy uvedené v prílohe a výsledky odovzdajú príslušným spravodajcom.
Testy budú vykonané v súlade s protokolmi špecifikovanými spravodajcami.
Výsledky budú dodané v lehote stanovenej v prílohe.
Článok 2
Toto nariadenie nadobúda účinnosť dvadsiatym dňom od jeho uverejnenia v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 27. apríla 2005